Iba dva dni po HTC One M8 dorazila do redakcie druhá očakávaná novinka tejto jari, top model od najväčšieho svetového výrobcu smartfónov. Samsung Galaxy S5 bol predstavený pred mesiacom na MWC v Barcelone, kde vzbudil rozporuplné reakcie. Každý, kto očakával nejaký revolučný krok vpred, ostal stáť s dlhým nosom. SGS5 je plnohodnotný nasledovník, ďalší stupienok evolučného vývoja. Nič prevratné ale neprináša.
Príbuzenský vzťah sa nezaprie
Väčší aj ťažší
Pri prvom kontakte s päťkou je viac badateľný posun v oblasti konštrukcie. Dominantným materiálom je bohužiaľ stále plast, zariadenie ale pôsobí podstatne pevnejšie. Samsung Galaxy S5 je väčší vo všetkých smeroch a o citeľných 15 gramov stúpla aj hmotnosť. Rozdiel v tabuľkových milimetroch nie je až taký výrazný, v skutočnosti ale novinka pôsobí masívnejšie. Dôvodom sú menej zaoblené okraje s vyšším čelom.
|Samsung Galaxy S5||Samsung Galaxy S4||Samsung Galaxy SIII|
|Rozmery||142 × 72,5 × 8,1 mm||136,6 × 69,8 × 7,9 mm||136,6 × 70,6 × 8,6 mm|
|Hmotnosť||145 g||130 g||133 g|
|Zvýšená odolnosť||Áno||Nie||Nie|
|Displej||5,1 palca, 1080 × 1920||5,0 palca, 1080 × 1920||4,8 palca, 720 × 1280|
Medzigeneračne sa rozloženie ovládacích prvkov nemení
Tieto mínusy ale vykupuje tromf obrovských rozmerov – zvýšenie odolnosti voči vode a prachu. Indikátorom je krytka systémového konektora. Tuhosť tlačidiel odolnosťou neutrpela, stále sa stláčajú ľahko a bez problémov.
Rýchle dáta je možné prenášať aj cez kábel
Zachovaná ostala aj možnosť odnímania zadného krytu a priameho prístupu k batérii – to medzi zariadeniami so zvýšenou odolnosťou nebýva zvykom. Na vnútornej strane zadného krytu pribudlo gumové tesnenie; po štarte informačná bublinka používateľa upozorní, že kryt musí byť skutočne pevne zatlačený vo všetkých rohoch, aby bol dosiahnutý deklarovaný stupeň vodotesnosti.
Odnímateľný kryt nie je pri smartfónoch so zvýšenou odolnosťou samozrejmosťou
Super AMOLED ostáva
Mierne odlišný je oproti S4 aj displej. Konkrétne: ani nie tak samotný panel, ten stále využíva rovnakú technológiu Super AMOLED, ale skôr je iné krycie sklíčko. Papierovo by oba smartfóny mali využívať Gorilla Glass tretej generácie, avšak pri pohľade z uhlov vidieť rozdiel - mierne sa deformuje farebné podanie, obraz získava zelenkavý nádych.
Farebnú deformáciu najlepšie vidieť v čierno-bielom režime, všimnite si na fotografii hornú časť displeja. To nie je optická vada pri fotení, ale skutočné vyobrazenie farieb
Maximálne podsvietenie nového Samsungu je citeľne intenzívnejšie, čo prospelo viditeľnosti na slnku. Čistejšie je aj vyobrazenie bielej farby. Povrch displeja je hladký, prsty sa na ňom nezasekávajú. Počas prvých hodín testovania sme nadobudli pocit, že S5 odoláva zachytávaniu odtlačkov prsta lepšie, než to bolo v minulosti.
Nová S5 zobrazuje farby mierne inak než predchodcovia. Hore je S5, uprostred S4 a dole SIII
Prostredie ide smerom k jednoduchosti
Prostredie TouchWiz sa oproti štvorke viditeľne zmenilo. Iné sú ikony, rozloženie položiek a často i prostredie niektorých aplikácií. Inovácie sú však skôr kozmetického než funkčného razenia, zväčša si teda stačí zvyknúť na iný dizajn a farby. Častá je tiež zmena rozloženia ovládacích prvkov, ktorá má za cieľ viesť menej skúsených používateľov k využívaniu kľúčových funkcií. Jednotlivé aplikácie sú so sebou viac poprepájané a ovládanie je väčšinou viac intuitívne.
Jednou z výrazne inovovaných funkcií je šetrenie energie. Okrem dočasného vypínania dátových prenosov či podtaktovania procesora umožňuje prepnutie displeja do čierno-bieleho režimu so zníženým počtom ikon. Pri telefónoch s klasickými IPS panelmi by prínos podobnej funkcie bol minimálny, S5 však má AMOLED displej, ktorý bod zobrazujúci čiernu farbu úplne vypína. Pri bežnej práci s prostredím tak svietia iba tie body, ktoré sú skutočne potrebné. Detaily ohľadne fungovania tejto softvérovej novinky prinesieme vo veľkom teste.
Režim extrémneho šetrenia batérie. Také je jeho meno, ale či to skutočne dokáže, odhalí až test
Zaujímavou novinkou je My Magazine. Je to niečo ako aktívna dlaždica známa z Windows Phone, prístupná priamo z hlavnej obrazovky. Dokáže zobrazovať články z rôznych webov špeciálne upravené pre čítanie na obrazovke smartfónu. Nastaviť sa dajú oblasti záujmu aj skiny. Vzhľadom na charakter aplikácie nemôže slúžiť na systematické sledovanie daných zdrojov, zároveň je ale výborným agregátorom informácií všetkého druhu, ktoré by vám nikdy ani neprišlo na um hľadať alebo sledovať.
Často skloňovanými "inováciami" S5 sú snímač odtlačkov prstov a merač tepu umiestnený na zadnej strane zariadenia. V týchto funkciách veľký význam nevidíme a nič na tom nezmenili ani prvé hodiny v spoločnosti nového kórejského top smartfónu. Dáme im však ešte šancu.
Priložením prsta na orámovanú štrbinu pod fotoaparátom si je možné zmerať tep
Testujeme naplno
Spolu s novou S5 aktuálne testujeme aj inteligentný náramok Samsung Gear Fit. Disponuje zakriveným 1,84-palcovým displejom a okrem štandardného zobrazovania času je schopný ovládať napríklad hudobný prehrávač spárovaného smartfónu, zobrazovať oznámenia a merať tep, kroky či spálené kalórie. Pre použitie v S5 vytvoril juhokórejský výrobca špeciálnu aplikáciu, ktorá ho dokáže prepojiť so systémom S Health.
Top model od Samsungu prichádza práve včas, aby sa dokázal pozrieť do očí svojim dvom najväčším rivalom – čerstvo vyliahnutému HTC One M8 a takisto odolnému Sony Xperia Z2. Všetky tri novinky dorazia na pulty predajní v horizonte dvoch-troch týždňov, informácie o cenách sa však zatiaľ líšia. Žiadna z noviniek by ale nemala stáť pri svojom uvedení menej než 600 eur a nejaké drobné navyše budú rozhodujúcim faktorom pri voľbe iba pre málokoho. Už teraz sa nevieme dočkať priameho súboja.